**Dôvodová správa**

1. ***Všeobecná časť***

Podľa prvej vety Čl. 12 ods. 1 Ústavy Slovenskej republiky: *„Ľudia sú slobodní a rovní v dôstojnosti i v právach.“*

Podľa Čl. 30 ods. 4 Ústavy Slovenskej republiky: *„Občania majú za rovnakých podmienok prístup k voleným a iným verejným funkciám.“*

Súčasné znenie zákona nezakladá všetkým občanom rovnaké právo stať sa kandidátom na poslanca NR SR. O možnosti byť volení, resp. o samotnej kandidatúre do NR SR nerozhoduje slobodná vôľa občana, ale politická strana, ktorá ako jediná v zmysle platnej právnej úpravy požíva pasívne volebné právo, t.j. právo byť volený.

Skutočnosť, že pre reálne uplatňovanie práva byť volený vyžaduje vstup do politickej strany, je popieranie základného ľudského práva a slobody – ústavného práva byť volený, ktoré by malo byť uplatniteľné bez ohľadu na existenciu alebo vstup do politickej strany.

Návrh zákona je v súlade s Ústavou Slovenskej republiky, s ústavnými zákonmi, s ostatnými všeobecne záväznými právnymi predpismi a s medzinárodnými zmluvami, ktorými je Slovenská republika viazaná.

**DOLOŽKA  ZLUČITEĽNOSTI**

**právneho predpisu s právom Európskej únie**

1. **Predkladateľ právneho predpisu:**

poslanci Národnej rady Slovenskej republiky pán Igor Matovič, Erika Jurinová, Martin Fecko a Jozef Viskupič.

1. **Názov návrhu právneho predpisu:**

Návrh zákona, ktorým sa mení a dopĺňa zákon č. 333/2004 Z. z. o voľbách do Národnej rady Slovenskej republiky v znení neskorších predpisov.

1. **Problematika návrhu právneho predpisu:**
   1. nie je upravená v práve Európskej únie.
   2. nie je obsiahnutá v judikatúre Súdneho dvora Európskej únie.

**Vzhľadom na to, že problematika návrhu zákona nie je upravená v práve Európskej únie, je bezpredmetné vyjadrovať sa k bodom 4., 5. a 6.**

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 333/2004 Z. z. o voľbách do Národnej rady Slovenskej republiky v znení neskorších predpisov.

**A.2. Vplyvy:**

|  |  |  |  |
| --- | --- | --- | --- |
|  | Pozitívne\* | Žiadne\* | Negatívne\* |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Sociálne vplyvy  – vplyvy  na hospodárenie obyvateľstva,  – sociálnu exklúziu,  – rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**\*** Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

**A.3. Poznámky**

**A.4. Alternatívne riešenia**

Žiadne.

**A.5. Stanovisko gestorov**

1. ***Osobitná časť***

**K čl. I :**

K bodu 1

Zavádza sa možnosť stať sa poslancom NR SR osobám, ktoré nie sú zoskupené v žiadnej politickej strane. Bude tak zabezpečená realizácia pasívneho volebného práva do NR SR pre každého jedného občana bez ohľadu na príslušnosť k politickej strane, možno tak hovoriť o priamom pasívnom volebnom práve.

K bodu 2 – 10

Legislatívno-technická zmena súvisiaca so zavedením priameho pasívneho volebného práva pre každého občana.

K bodu 11

Zavádza sa označenie kandidátnej listiny nezávislých kandidátov spolu s oznamom o zoradení kandidátov podľa abecedy.

K bodu 12 – 24

Legislatívno-technická zmena súvisiaca so zavedením priameho pasívneho volebného práva pre každého občana.

K bodu 25

Dopĺňa sa veta, ktorá zavádza pravidlo rozdelenia získaných mandátov nezávislých kandidátov.

K bodu 26 a 27

Legislatívno-technická zmena súvisiaca so zavedením priameho pasívneho volebného práva pre každého občana.

K bodu 28

V prípade absencie právnej úpravy, ktorá by sa vzťahovala na nezávislých kandidátov, upravuje sa primeraná možnosť použitia právnej úpravy vzťahujúcej sa na politickú stranu.

**K čl. II.:**

Predkladaný zákon má nadobudnúť účinnosť od 1. Októbra 2011.